text: Fanø ligger i toppen af den syd- og sønderjyske øl-superliga
  09 april 2017 kl. 17.39
  Sidste år var et rekordår. 81 nye øl blev lanceret i Syd- og Sønderjylland. Fanø Bryghus stod for langt størstedelen.
  I dag kan ganen forkæles og læskes med et mylder af forskellige øltyper: ale, pilsner, stout, porter og mange flere. Kært barn har mange navne.
  Det vælter nemlig frem med nye øl. I løbet af 2016 kom der intet mindre end 81 nye syd- og sønderjyske øl på markedet - det er over dobbelt så mange som i 2015.
  Jesper Voss, baransvarlig, Fanø Bryghus: "Det kan være lidt svært, når der kommer fem-seks nye øl ad gangen. Men så må vi jo smage på dem, så vi kan fortælle kunderne, hvad vi har i hanerne."
  Fanø Bryghus stod for 28 af de nye øl. Så der er navne nok at lære.
  - Det kan være lidt svært, når der kommer fem-seks nye øl ad gangen. Men så må vi jo smage på dem, så vi kan fortælle kunderne, hvad vi har i hanerne, siger baransvarlig på Fanø Bryghus, Jesper Voss, til TV SYD.
  Det sætter kunderne pris på.
  - Jeg drikker Fanø Forår, fortæller Birger Forman fra Aarhus, der søndag var forbi bryghuset på Fanø.
  De mange nye øl stiller krav til bryggernes kreativitet.
  - Jeg kan ikke tale for alle. Men jeg får idéer af at drikke andre øl. Jeg bliver inspireret af, hvad andre laver, fortæller brygmester Ryan Brei.
  I artiklen herunder kan du se, hvor mange øl hver af de syd- og sønderjyske bryghuse lancerede i 2016.
  Fanø Bryghus præsenterede syv nye øl i sidste uge. De kan allerede nu smages på bryghuset og kommer ud til forhandlerne snart.
  